Fecko, Martin, poslanec NR SR (2014-06-10):
Ďakujem pekne, pán podpredseda. Kolegyne, kolegyňa a kolegovia, je nás tu poskromne, žiaľ, mám už takúto smolu. Stále moje zákony, ktoré predkladám, idú v čase, keď je tu skoro ľudoprázdno, ale dobre, to je už môj údel. Dovoľte, aby som opätovne, už tretíkrát predniesol zákon, respektíve novelu zákona, ktorá v reálnom živote vytvára veľký problém, pokiaľ by nebola prijatá, a ten problém je treba riešiť. Prvé čítanie je tu nato, aby sme povedali, či tento problém má alebo nemá zmysel a či vôbec trápi našu spoločnosť. Hovorím, že áno a trápi to hlavne vlastníkov pôdy. Splácam dlh mojim kolegom, ktorí už v súčasnosti nie sú v parlamente, kolegovi Galbavému za SDKÚ a kolegyni Tkáčovej, ktorí to dávali na poslednej schôdzi ešte za vlády pani Radičovej, a nakoľko tento zákon na poslednej schôdzi nemohol byť prijatý, povedali sme si traja, že pokiaľ niekto z nás bude v parlamente, tak tento zákon bude predkladať. Takže, kolegovia, plním sľub a budem ho predkladať stále, ako to rokovací poriadok umožňuje. Poďme k veci. Vážení, viete, čo sa zmenilo 24. júnom 1991? 24. júnom 1991 sa vlastnícke právo nadradilo užívaciemu právu. To znamená to, čím bol charakterizovaný socializmus, že užívateľ mal väčšie právo ako vlastník, bolo 24. júnom 1991 ukončené. Vlastnícke právo je nadradené užívaciemu právu. Následne po vzniku Slovenskej republiky táto garancia je aj v našej slovenskej ústave. Pýtam sa, prečo to negarantujeme aj v reálnom živote. De iure máme, de facto zabúdame. Konkrétne o čo ide. Ide o čerpanie eurofondov v rezorte pôdohospodárstva, akým spôsobom je možné čerpať tieto eurofondy. Myslím si, že tak citlivú otázku, ako čerpať financie, by mal každý mať jasné, že transparentnosť a jednoznačnosť tam má dominantnú úlohu a postavenie. Žiaľ, v reálnom živote to takto neni. V našom rezorte, v rezorte pôdohospodárstva, hovoríme o sume ročnej okolo 700 miliónov eur z eurofondov, ktoré čerpajú naši poľnohospodári, to znamená, nehovoríme o eurách, hovoríme o miliónoch eur a stovkách miliónov eur. Aké sú podmienky? Žiaľ, podmienky sú také na to čerpanie, ktoré, neviem, kto to vymyslel, ale neviem, aký bol ekonóm, ako celú transparentnosť zabezpečiť, ale pokiaľ vy čestným prehlásením vyhlásite, že ste užívateľom určitého pozemku, tak môžte čerpať dotácie. Niekto mi povie, že je to pritiahnuté za vlasy. Kolegovia, nie je to pritiahnuté za vlasy, je to realita, pokiaľ neveríte, oskúšajte si to, a tento stav, naňho ja sa pozerať nemôžem. Preto táto moja novela zákona o nájme poľnohospodárskych pozemkov, ako aj novela zákona o pôsobnosti orgánov štátnej správy pri poskytovaní podpory v poľnohospodárstve hovorí o tom, v kocke, že pokiaľ chceš, pán agropodnikateľ, čerpať eurodotácie, tak musíš buď ukázať, že si vlastníkom tejto pôdy, to znamená, áno, máš vlastnú pôdu a na nej gazduješ, alebo doložíš nájomnú zmluvu. Nič viacej, nič menej. To je u mňa reálny výkon a váha vlastníckeho práva, ktoré vlastník po tom 24. júni 1991 má a musí mať garantované v Slovenskej republike, ak si hovoríme, že sme demokratický štát, kde sa právo dodržuje, a sme právny štát. Takže nemôže to byť na voľnej úvahe platobnej, Pôdohospodárskej platobnej agentúry, ktorá môže a nemusí tieto doklady od žiadateľa vyžadovať. Ja hovorím, že musí, lebo to je základný princíp. Ako viete, ako nie, na Slovensku 90 % pôdy je užívaných inými subjektmi ako vlastníkmi, pretože rozdrobenosť pôdy je vysoká, a preto 90 % pôdy užívajú nie vlastníci, ale nájomcovia. Tak preto sa pýtam, že ako je možné, že pri čerpaní eurodotácií tento základný, elementárny vzťah vlastník a nájomca nie je deklarovaný agentúre, aby mala splnené podmienky na čerpanie eurofondov. Tieto podmienky sa vyžadujú aj z európskej smernice príslušnej a pýtam sa, ako si plníme túto úlohu. Chceme, aby nám boli zastavené eurodotácie pre poľnohospodárov? Chceme, aby sme mali zdvihnutý prst, chceme, aby sme tu platili nejaké penále? Ja to nechcem. Ak to chcete vy, kolegovia poslanci a poslankyne, ktorí za to ruku nedvihnete v hlasovaní, tak dobre, je to na vašom svedomí a vedomí, ja si to na svoje svedomie a vedomie nechcem vziať. Ani do hrobu, ani počas svojho života. Tak preto by som vás chcel veľmi pekne poprosiť, lebo neni to o politike, je to o reálnom výkone života našich poľnohospodárov, o legálnom, transparentnom nakladaní s vlastníctvom ako takým pôdy, aby sme dali priechodnosť tejto mojej novele. Samozrejme, že v druhom čítaní by som pristúpil na všetky pozmeňujúce návrhy, ktoré by ho vylepšili. A aby som ešte doplnil, tak je mnoho prípadov, keď vlastník má nájomnú zmluvu podpísanú s nájomcom, ale platieb sa nedočká. Pýtam sa, je to normálny stav? Podľa mňa nenormálny stav. Predsa na vašom majetku niekto si bačuje bez toho, aby vám vyplatil čo iba cent, ešte na to berie aj eurofondy a vy ako vlastník pozeráte a nemôžete sa domôcť svojho práva. Vážení, to je o veci, o reálnej veci, o reálnom probléme, ktorý treba riešiť. Preto by som vás chcel ešte raz požiadať, aby dostala priechodnosť táto moja aktivita v tejto oblasti. Návrh zákona vyvoláva pozitívne sociálne vplyvy, nezakladá žiadne vplyvy na rozpočet verejnej správy a na podnikateľské prostredie, nevyvoláva vplyvy na životné prostredie ani na informatizáciu spoločnosti. Je v súlade s Ústavou Slovenskej republiky, s ústavnými zákonmi a ostatnými všeobecne záväznými právnymi predpismi, ako aj s právom Európskej únie. Myslím si, že mali by sme vstúpiť do seba a povedať, že chceme aj v tomto rezorte, v rezorte poľnohospodárstva robiť veci transparentne, jednoznačne a priechodne, a aby sme sa nemuseli hanbiť, čo sme tu schválili alebo neschválili. Dôvody, ktoré mi boli dôvodené, prečo sa to nedá pri mojich minulých predkladaniach tejto novely zákona, boli asi také, že oni by to s tými papiermi na tej PPA-čke, na tej Pôdohospodárskej platobnej agentúre nezvládli. Vážení, tak ako dávame daňové priznanie, že raz dáte na obecný úrad, ak nemáte majetok a každý rok iba odsúhlasujete, platí starý stav, alebo sa mi zmenil. A tu zmenu iba dokladujem, čo sa udialo, nič viacej, nič menej. Taký istý režim by bol aj v tomto prípade. To znamená, raz keď je to zákon, aj tak ti to zákon ukladá, pán podnikateľ, že musíš mať tú nájomnú zmluvu, alebo máš vlastný majetok, to znamená, raz ju musíš podpísať, tak raz tú kópiu tam dáš na tú PPA-čku a následne iba budeš každý rok deklarovať. Pokračujeme alebo meníme. Vážení, myslím, že logické, ústretové, jednoduché, normálne. Takže, vážení, ešte raz dovolím si požiadať o podporu tejto novely zákona. Ďakujem pekne.